钦定古今图书集成/明伦汇编/氏族典/第284卷 > 黄友
## 钦定古今图书集成/明伦汇编/氏族典/第284卷 > 黄友

按《宋史黄友传》：“友字龙友，温州平阳人。少不羁，十五
入太学，语同辈曰：‘大丈夫不能为国立功，亦造化中
赘物耳’。因投笔西游。边帅刘法一见奇之，延致门下。
登进士第，调永嘉、瑞安二县主簿，摄华阴令，有政声。
通判澶州。会金人败盟，郭药师以常胜军叛，燕士响
应，友独领数千人与之战，躬冒矢石，破裂唇齿。钦宗”
即位，制置使詹度奏友久服武事，筹略过人，丞相何
栗从而荐之。召对，进直徽猷阁、制置司参谋官，同种
师中解太原围，进榆次。敌兵四合，士卒奔溃。敌执友谓曰：“降则赦汝。”友厉声曰：“男儿死耳！”遂遇害。帝书“忠
节传家”四字旌其闾，官其后八人。友体貌英伟，胆雄
万夫，谋画机密，出人意表。